黄庭坚
四月丁卯对雨寄赵正夫
公家常匆务，退食用寝讹。
相思虽劳勤，书问不能多。
时雨光万物，开云见羲和。
乾坤有美意，畎浍未盈科。
凯风吹南荣，官槐绿婆娑。
鷾鸸将其匹，来巢自成家。
於物无讥嫌，人亦不谁何。
眷言生理拙，无地牧鸡鹅。
丈人春秋高，雏鷇勤摩挲。
在公每怀归，安得借明驼。
畏涂失无乡，酌海持一蠡。
平生未丝绳，寂寞长生窠。
故人累累去，宰木上女萝。
生存半白首，会面阻山河。
赵侯秉金玉，不与世同波。
从容觉差晚，鄙心寄琢磨。
外物良难必，岁寒不改柯。